La speranza n’astga mai tschessar

Dad Enrica Compagnoni-Monzio

Riccardo Bergossi era in um giuven e cuntent, ses futur empermettent. Ma entaifer paucas secundas èn ses siemis vegnids destruids. Tar in accident è l’architect tessinais daventà paraplegicher. Dapi lura emprova Riccardo Bergossi di per di da far il meglier or da sia vita en la sutga cun rodas. Quai fa el cun perseveranza, disciplina e success che sa fundeschan sin sia speranza che na vegn mai a tschessar.

Entschatta november. Suenter bellas, ma setgas emnas, plovi finalmain puspè! Riccardo Bergossi, in giuven architect tessinais, è sin viadi ad ina conferenza a Locarno. Ils nivels al Monte Ceneri cuvran la val e raivan da las paraids marcantas da la muntogna siadora. Las plantas anc verdas dals guauds vischins cuchegian tras ils nivels. L'aua sin l'asfalt fa che la via vegn glischnusa e malsegira. Sin l'autostrada vers Bellinzona charreschan dus autos cun spertadad moderada in davos l'auter.
Tuttenina svanescha l'emprim auto or da la vista da la manischunza da l'auto che suonda. Tut confusa guarda la dunna enturn. L'auto davanttiers è sa glischnà, siglì encunter ina saiv directiva ed è cupitgà. L'auto giascha en ina foppa da la vart dal vial da l'autostrada. Riccardo Bergossi è enserrà en l'intern da l'auto e na po far nagut.

Crudà en ina rusna naira
La polizia e l'ambulanza arrivan suenter curt temp al lieu d'accident. Suenter emprimas mesiras da salvament vegn il blessà transportà cun helicopter en l'Ospedale Civico a Lugano. Ils medis diagnostitgeschan ina greva blessura dal sisavel e setavel spinal dal culiez. Els decidan da transferir il pazient en il Center svizzer dals paraplegichers a Nottwil nua ch'el arriva la saira tard. Là vegn el anc ina giada intercurì e curt suenter operà per l'emprima giada. Il spinal sto vegnir stabilisà e fixà immediat. Per far la segira vegn la trachea averta. Alura vegn Riccardo Bergossi mess en in coma artifizial per duas emnas.
Pli tard po Riccardo bain sa regurdar da la saira avant l'accident, da las minutas fatalas dentant betg. Ditg vegn el dentant persequità da nauschs siemis. EI siemia ch'el saja en in lieu nua ch'el na vul betg esser, el vul s'auzar ma el na po betg, perquai ch'insatgi u insatge al impedescha. EI e serra en; sto ir davent, scappar; turnar a chasa ed a la lavur; ma el na po betg! EI senta che sia famiglia è cun el, ma el senta era ch'ella è incapabla d'al gidar!

Vocaziun a l'architectura
Riccardo Bergossi è naschì a Milaun. Sco uffant viva el tranter Milaun e Turin, pli tard van ses geniturs a star en il Tessin, nua che Riccardo frequenta la scola media. Gia sco buob construescha el gugent, fa termagls cun chaltschina, craps e quadrels ed è fascinà d'edifizis antics. Anc oz raquinta el intgantà da la visita da l'Acropolis ad Athen ch'el ha fatg ensemen cun ses bab. Suenter la matura èsi cler per il giuven um da studegiar architectura. EI na vul betg ir memia lunsch davent dal Tessin, perquai ch'el sa senta là da chasa. Uschia sa decida el per il politecnicum a Milaun, nua ch'el terminescha ses studi cun grond success. Silsuenter lavura el durant nov onns a Lugano ed a San Murezzan.
Riccardo Bergossi ama sia professiun ch'al dat la pussaivladad d'elavurar ed unir a moda artistica elements structurals, funcziunals ed estetics ad in'ovra cumplessiva. EI sa profundescha gugent en l'istorgia, ha gugent l'architectura moderna che ni snega ni eliminescha il passà, che na sfalsifitgescha il passà cun nauschas copias, mabain discurra cun el. Oravant tut la transfurmaziun da chasas veglias al fascinescha. L’emprim emprova el adina da chapir l'istorgia da la chasa e tschertga sco in archeolog ils fastizs dals abitants da pli baud. Uschia survegn el infurmaziuns davart ils architects da lezs temps, las tecnicas da construcziun d'antruras ed ils basegns elementars dals umans.

Salvar la substanza
Il respect per la savida da pli baud intimescha Riccardo Bergossi da salvar uschè blera substanza sco pussaivel. Mo ils elements moderns ils pli necessaris che garanteschan il nivel da confort d'ozendi sco er l'adattaziun a la tecnica usitada duain vegnir agiuntads. Mintgatant dovri bler temp e fadia da salvar in vegl palantschieu. Tant pli grond è lura il plaschair da quasi pudair savurar il temp d'antruras. “Destruir ina chasa veglia è sco d'arsentar in archiv u sco d'engular la memoria ad ina persuna attempada”, di Riccardo Bergossi. EI admira architects e mastergnants che han lavurà cun tecnicas idas a perder. Perencunter al contristeschi da stuair guardar co ch'in chavaterra destruescha in edifizi vegl per far plaz a bajetgs pli gronds e pli rentabels, qualitativamain dentant menders. “Ord quest motiv ma sent jau adina obligà d'intervegnir, sch'in edifizi istoric da mia regiun duai vegnir destruì.”

Nov mais d'intschertezza
Riccardo Bergossi sa dasda puspè sin la staziun intensiva dal Center svizzer dals paraplegichers a Nottwil. Ussa percorscha el ch'el na vegn betg persequità sco en ses siemis, mabain ch'el è circumdà da tgirunzs e medis pazients e servetschaivels. Riccardo enconuscha ses destin, senza ch'insatgi al sto infurmar: greva paraplegia. La bratscha croda giu, uschespert ch'el emprova da l'auzar. Ses corp è immovibel, steri, el na senta naginas dolurs. Ultra da quai ristga el da perder la vesida da l'egl dretg; ina ferma frida sin la tempra ha blessà considerablamain il gnerv da l'egl. Il segiurn da Riccardo en la clinica speziala al Lai da Sempach dura nov mais. Durant quest temp recuperescha el plaunsieu la funcziun da la musculatura da la bratscha, grazia ad in program da reabilitaziun intensiv. EI emprenda da sa mover en la sutga cun rodas. Uschia è el puspè pli independent, era sche quella independenza è limitada.
“La tgira en il Center svizzer dals paraplegichers è fitg buna. Ils musculs flaivels èn vegnids trenads, quels che na funcziunavan betg pli han ins empruvà da reactivar. Ina sort da nova funcziunalitad, per ch'il pazient possia cuntanscher la pli gronda independenza pussaivla. Atgnamain sumeglia tut quai la professiun da l'architect. Ins prenda intgins elements, moduls, tut quai che l'uman basegna. Lura elavuresch'ins quai a moda artistica e surpassa uschia ils criteris puramain funcziunals.”

La scuverta da las vairas valurs
La famiglia ed ils amis accumpognan ed intimeschan Riccardo Bergossi sin sia via lunga e stentusa enavos - en ina vita dal tuttafatg autra. “Durant quest temp è la famiglia stada per mai il pli impurtant”, di el. “Ins chatta las vairas valurs, cura ch'ins las dovra il pli urgentamain. Er cun ils amis èsi tuttina. Mo ils vairs restan ad ins. Sch'ins sa chatta d'ina minuta a l'autra en ina greva situaziun, n'han ins betg tschaffen d'ir a tschertgar insatgi. A l'entschatta tuts che vegnan sin visita e scrivan brevs. Cun il temp s'annunzian adina pli paucs, ils vairs amis. Tut ils auters sa perdan plaun a plaun.” Riccardo di quai senza amarezza. Quai ch'el di è la dira realitad. Tant pli intensiv tgira il tetraplegicher il contact cun quests umans en Svizra ed en l'Italia che han tegnì cun el en ils menders temps. Uschia p. ex. tar ina scuntrada da classa dals anteriurs conscolars da la scola media. Suenter ina saira divertenta en buna cumpagnia traglischan ses egls sco pli baud, cura che sia vita era anc senza quitads.

EI e sez l'expert
Anc durant l'emprima fasa da la reabilitaziun a Nottwil sto Riccardo era far intginas autras preparativas per il futur. En connex cun ses nov stadi sco persuna en sutga cun rodas datti inevitablamain problems. Per l'ina problems birocratics che pon vegnir schliads cun agid da cussegliaders socials versads en il Center svizzer dals paraplegichers. Per l'autra problems tecnics. Riccardo Bergossi chapescha spert ch'el sto en l'avegnir desister da sia bell'abitaziun veglia senza ascensur sco era da mobiglias malpraticas che plaschessan a l'egl. EI vegn a turnar a chasa tar ses geniturs. Ils spezialists per construcziuns senza obstachels da l'Associaziun svizra dals paraplegichers sa mettan immediat a la lavur. Els van 
a Montagnola per definir las lavurs da transfurmaziun necessarias. La Fundaziun svizra per paraplegichers vegn a surpigliar ina part dals custs. Riccardo dissegna e projectescha sez las midadas: in bogn adattà per la sutga cun rodas e la montascha d'in ascensur per pudair arrivar dal plaunterren en I'emprim'auzada e viceversa. L'architect stat era questa giada fidaivel a ses ideal. En l'intern da la bella chasa paterna duai vegnir transfurmà uschè pauc sco pussaivel.

Fascinà da la perscrutaziun
Er en la professiun sa decida Riccardo Bergossi per si'atgna via. EI n'accepta betg schliaziuns provisoricas e na vul betg dissegnar per autras persunas senza sez pudair accumpagnar e survegliar la lavur sin il plazzal. Pia decida el da daventar perscrutader en il sectur d'architectura. EI obtegna in stipendi, s'occupa intensivamain da projects e prest s'avra ad el la porta en il mund academic. Entant ha el chattà la ses plaz; la lavur a l'universitad da Mendrisio al cuntenta e dumonda bler temp. “La gimnastica, la fisioterapia, il vi e na en archivs e bibliotecas, ils discurs cun ils professers, ils referats, l'examinaziun da documents - tut quai dovra bler temp ed è tant in sforz mental sco corporal. Per fortuna gidan mia famiglia e mes amis da procurar il material ch'è necessari per mia lavur. Sulet na vegniss jau betg uschè bain a frida. Pir cura ch'ins sesa en la sutga cun rodas percorsch'ins quant bler ch'igl è anc da far per che vias e bajetgs vegnian construids tenor ils basegns da persunas impedidas.” En quest connex lauda Riccardo la decisiun da la vischnanca da Montagnola da construir ina rampa a l'entrada da la chasa communala, per ch'ils impedids hajan access liber.

Las limitas corporalas
En ils egls da l'um en ils megliers onns percorsch'ins da temp en temp quitads e malpazienza. Na, i n’è betg simpel per el d'acceptar tut las restricziuns. Malgrà tut! “Quest corp è e resta mia praschun. Ma il spiert viva ed è sco pli baud! Mintgatant observ jau ils auters durant la lavur, tar la construcziun d'in mir, tar lavurs manualas. Lura pens jau che jau pudess er far quai, forsa meglier, forsa cun pli blera charezza. En il chau repass jau tut las fasas. Jau sent la maulta loma, il contact chaud cun il lain frestg, la direzza dal crap, la malgulivadad dals quadrels, la fradaglia da l'atschal - però mes corp na ma permetta betg quai!”

Il dretg sin progress
“Suenter in tal accident san ins cun tutta segirezza ch'ins è e ch'ins stat immovibel! Per adina. Quai din ils experts immediat ad ins. A moda fitg curtaschaivla, dentant en in tun decidì. Jau pens però ch'ins duess laschar a nus almain in radi da speranza sin in meglierament. En la perscrutaziun da las cellas d'origin è succedì bler l'ultim temp. In grond problem etic. Ma co poi esser ch'ins ha ina tenuta fitg liberala en connex cun l'interrupziun da la gravidanza ed ha dubis là, nua che la perscrutaziun pudess spendrar bleras vitas, pussibilitar als malsauns ina meglra qualitad da viver e regalar als impedids dapli autonomia? Jau crai che tut ils umans cun donns dar magugl dar dies, ils pazients da cancer e tut quels che pateschan dad ina nauscha malsogna genetica, hajan il dretg da pretender che la perscrutaziun vegnia cuntinuada. Adina cun il respect duì visavi l'etica e la morala. Ina perscrutaziun che dat a nus speranza sin la speranza, essend conscients da noss impediment u nossa malsogna che nus acceptain. Nus na vulain betg ina “tgira plain premura” ord cumpassiun. Nus na spetgain era nagina batgetta magica. Nus giavischain dentant progress medicinals. Quels ans duain pussibilitar da recuperar ina rolla dal tuttafatg activa en la societad.”

Ils temps sa midan
Vi da las paraids en il biro da Riccardo Bergossi, tranter las grondas curunas da cudeschs bain ordinads, pendan duas fotos en alv e nair. In giuven student dal politecnicum ha fatg ellas avant blers onns. Ellas mussan in tram a Milaun, ina alea da plantas, pauca glieud, 
nunusità; in velo vegl giascha per terra, la roda davos manca. Bellas fotografias, in zichel nostalgicas; simbol per il temp ch'è passà per adina. Sin il pult stat in tarment computer; simbol d'ina epoca che porta novitads senza fin. En il chantun sanester stat il fax. EI “sbragia” desperadamain, vul vegnir remartgà.

Riccardo ha raschun. Ils temps sa midan. I dat adina dapli infurmaziuns e scuvertas, e la medischina n’è betg ina scienza exacta. Nus tuts avain il dretg da sperar - adina e per adina.